Izvješće s radionice 1. Međužupanijskog stručnog vijeća – Veterina – državna razina

Dana 3. 1. 2025. godine održano je Međužupanijsko stručno vijeće - Veterina na državnoj razini. Održana je radionica u kojoj je sudjelovalo 37 nastavnika strukovnih predmeta iz gotovo svih Veterinarskih škola na području Republike Hrvatske. Radionicu pod nazivom *Modularna nastava – što? kako? zašto?* održale su Ivana Blažić, dr. vet. med., prof. savjetnik i Monika Boras, dr. vet. med., univ. mag. chir., prof. savjetnik.

Glavni fokus događanja bio je na iskustvima u planiranju i izvođenju modularne nastave. Istaknuta je velika važnost uloge strukovnih nastavnika u skorašnjim promjenama u sustavu strukovnog obrazovanja koje će kroz modularnu nastavu i uvođenje novih kurikulumskih dokumenata utjecati na stvaranje modernog, snažnog i konkurentnog gospodarstva u Republici Hrvatskoj.

Radionica je bila interaktivnog karaktera čime smo željele pridonijeti jačanju kompetencija strukovnih nastavnika u planiranju i provedbi modula unutar strukovnih kurikula. Nastavnici su podijeljeni u grupe i dodijeljeni su im moduli koji su zastupljeni u 1. razredu. Specificirali su dva SIU za kojeg su razradili podishode kojima su ostvarili ishode učenja toga skupa. U suradnji sa sektorskim savjetnicima, usvojili su vještine povezivanja teorije modularne nastave s praktičnim primjerima te različitim metodama angažiranja učenika – od praktičnih zadataka do istraživačkih projekata.

Radionica je bila usmjerena na objašnjavanje načina čitanja modula, skupa ishoda učenja i njihove primjene u nastavnom procesu

Sudionici su, na primjeru modula za 1. razred veterinarskog tehničara, naučili kako pretvoriti CSVET bodove u sate, razlikovati VPUP, UTR i SAP, izračunati sate modula za tjednu normu. Također je objašnjena suradnja između modula i općeobrazovnih predmeta.